b'\n_START_ARTICLE_\nAlexander Grandt Petersen\n_START_SECTION_\nElevbev\xc3\xa6gelsen\n_START_PARAGRAPH_\nAlexander Grandt Petersen blev fra 6. klasse inddraget i det landspolitiske arbejde med skoleelevernes rettigheder efter at han i 5. klasse var blevet medlem af elevr\xc3\xa5det p\xc3\xa5 Bryndum Skole. Fra 2002 til 2006 var han s\xc3\xa5ledes engageret i det elevpolitiske arbejde p\xc3\xa5 landsplan, f\xc3\xb8rst som amtssekret\xc3\xa6r for Ribe Amt i Danmarks Elev Organisation fra 2002 til 2004 og efter en sammenl\xc3\xa6gning i 2004 hed organisationen Danske Skoleelever, hvor han fra 2004 til 2005 var uddannelsespolitisk sekret\xc3\xa6r og i 9. klasse blev han s\xc3\xa5 valgt som foreningens formand, en post han bestr\xc3\xa6d frem til \xc3\xa5ret efter i 2006.\n_START_SECTION_\nDSU, Socialdemokratiet mv\n_START_PARAGRAPH_\nI oktober 2002 blev Grandt Petersen medlem af Danmarks Socialdemokratiske Ungdom. Fra 2003 blev han medlem af bestyrelsen i DSU i Esbjerg og fra 2007 formand for denne afdeling. 2008-2009 formand for DSU Distrikt Sydjylland og 2010-2012 formand for DSU Distrikt K\xc3\xb8benhavn._NEWLINE_Den 28. maj 2012 valgtes Grandt Petersen til n\xc3\xa6stformand for DSU-landsorganisation. Efter to \xc3\xa5r som n\xc3\xa6stformand blev han d. 4. maj 2014 valgt som forbundsformand for DSU. Det skete i et t\xc3\xa6t valg mod Kasper Sand Kj\xc3\xa6r, hvor Grandt Petersen fik 121 stemmer mod Sand Kj\xc3\xa6rs 102. _NEWLINE_Den 7. december 2013 blev han endvidere valgt som n\xc3\xa6stformand for Dansk Ungdoms F\xc3\xa6llesr\xc3\xa5d. Den 2. marts 2013 blev han valgt som en af syv europ\xc3\xa6iske vicepr\xc3\xa6sidenter i det internationale socialistiske ungdomsforbund IUSY p\xc3\xa5 foreningens ordin\xc3\xa6re kongres, som blev afholdt i K\xc3\xb8benhavn (en post han beholdt til 2016). _NEWLINE_P\xc3\xa5 DSUs kongres i april 2016 blev han afl\xc3\xb8st p\xc3\xa5 formandsposten af Lasse Quvang Rasmussen._NEWLINE_Den 23. maj 2016 blev han p\xc3\xa5 et ekstraordin\xc3\xa6rt repr\xc3\xa6sentantskabsm\xc3\xb8de valgt som folketingskandidat i Odense Sydkredsen, efter at Carsten Hansen havde trukket sig som f\xc3\xb8lge af at han ikke blev genvalgt ved folketingsvalget i 2015.\n_START_SECTION_\nUddannelse og arbejde\n_START_PARAGRAPH_\nGrandt Petersen blev i 2009 student fra Esbjerg Gymnasium, og i 2018 blev han f\xc3\xa6rdig som Cand.merc.kom (erhvervs\xc3\xb8konomi og virksomhedskommunikation) fra  CBS._NEWLINE_Alexander Grandt Petersen arbejder som kommunikationsmedarbejder hos ejendomsselskabet AKF Koncernen\n_START_SECTION_\nPrivat\n_START_PARAGRAPH_\nAlexander Grandt Petersen har v\xc3\xa6ret bosat p\xc3\xa5 N\xc3\xb8rrebro i K\xc3\xb8benhavn. I forbindelse med sit kandidatur til Folketinget flyttede han til Skibhuskvarteret i Odense for at komme t\xc3\xa6ttere p\xc3\xa5 sin kreds._NEWLINE_Alexander Grandt Petersen mener, at udgangspunktet som homoseksuel er anderledes og at det giver frihed, og n\xc3\xa5r det kommer til seksuelle minoriteters sag, s\xc3\xa5 vil han "gerne ... v\xc3\xa6re ham, der k\xc3\xa6mper for LGTB-sagen".'